Oscar se paroolbesluit wéér uitgestelOscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool Die paroolhersieningsraad het Vrydag die saak tot Donderdag uitgestel by ŉ verhoor wat deur Pistorius en sy regsverteenwoordiger bygewoon is. Die paroolraad konsulteer tans met Steenkamp se familie en hulle sal na verwagting vroeg in volgende week ŉ voorlegging indien oor die moontlikheid om Pistorius op korrektiewe toesig vry te laat. Die paralimpiese atleet wag al sedert 21 Augustus om te hoor wanneer hy op korrektiewe toesig vrygelaat sal word, nadat die oorspronklike besluit op die nippertjie teruggetrek is. Pistorius dien tans ŉ vonnis van vyf jaar tronkstraf uit nadat hy sy meisie, Steenkamp, op Valentynsdag 2013 deur ŉ badkamerdeur doodgeskiet het. Intussen sal die staat se appèl teen Pistorius se skuldigbevinding aan strafbare manslag op 3 November in die appèlhof in Bloemfontein aangehoor word. Die staat wil hê Pistorius moet op die ernstiger aanklag van moord skuldig bevind word.